- Filipai
- <
- 1
- >

FILIPAI
Pol pepa muno bogl Filipai yomba tongwa
Ka mongo yegl ende okuna ongwa
Pol enge namba 1 mundi nigl sipraksi Yurop makan pindre ana taun Filipai kamambuno wakai di yungu ombuno i-pendigl endungwa. Taun i Masedonia Provins mina suna yongwa. (Aposel 16:8-15 kaniyo.)
Okuwo ye endpi taun bangeta ongo ana kane singwa. Ye kane yungu paimogltre pruko yomba tau eremogl Filipai yungu ombuno pirngino sigugl sinamnedi erikwa. Ba pepa i kere kamuno, ana yumbun ipre Pol dem munduo goglkrukwa. Ye Krais kaima pirngi dungwa pre gun yei moglkwa. Ye kane yungu mogl pepa i bogl tongwa.
Ana okuna kana Pol diminge ya taragl tau paitekrukwa enge, Filipai yungu ombuno wagle minge moni akepledi tengwa. Ipre ye ama diwakai yei pepa i muno bogl tongwa. Te aglau eran Pol kane pangwa ipre ye nomano suwo suwo yeikraglkwa pre pirngino gigle dinambedi ye pepa i ama muno boglkwa.
Te kor moraglkwa taragl wakai Yesus Krais mina God tomere ye ingwa i ama dipene endungwa. Taragl wakai i Juda yomba lono duglo bogltre ta ikrime dungwa. Tamanga. Yesus Krais we di pirngi dingwa i mina taragl wakai ingwa, ipre Filipai yungu ombuno wagle Yesus Krais mambunomo duglo bolo dungwa.
Krais yene yomba kande mole dikrukwa, te yene prumere taragl erekrukwa. Tamanga. Krais yene ake atne endindre ana God kongun tomere i orkwa. Ana yomba ye Yesus Krais mina sindakagl meglkwa, ye God wakaimo indre gun pond yeime dungwa.
Pepa i kere nono kanamga, Filipai yungu ombuno meglkwa ipre Pol gun pond yeitongwa.
1
Pol pepa muno bogl Filipai God yombama tongwa
1 Pol ya Timoti no, Yesus Krais nigl kongunmo yomba mouglka, pepa muno i bogl Yesus Krais yombama du-wakai, te God yomba mina ende okuna pi sutno meglkwa yomba ya kamambuno mina akepledi kongun erikwa yomba i akiye taun Filipai meglkwa i tombuglka.
2 Nono Neno God ya Yaglkande Yesus Krais wakaimo ya nomano bipok dungwa i ene mina yenambuka.
Pol kamange ere God diwakai yeitongwa
3 Na engenge ene wedi pirka enge Godna diwakai yei teinga. 4 Ana na engenge ene prapra pre kamange erika i gunyei argan bogl kamange erika, 5 sraglpre, na kamambuno wakai pre kongun ere wingo ana ande enge komnaiye na winga enge i ene mambuno bogl na bogl tapsingo ende erme ungwa. 6 Ipre na kaima pirkan erika, God mambunomo wakai i ene mina pandigl tongwa, yeglpre, mambuno wakai i kongunmo aimande ene mina ere enan Yesus Krais ende ikine unambuka enge i ere dundinambuka.
7 Ene pre na engenge munduna pangwa! Yegl i pre na engenge ene wedi poglodi pirka i eraglka pamara erika. Te erme kongunmo i pre na akeple digo ama kane pai moramga mo kamambuno wakai sigigle dinamga mo i nono prapra God taragl wakaimo inamga ipre. 8 Kaima yene, God ongumuglo mina na ka yegl di ene teinga, Yesus Krais na akeple dungo ana ene gumano drano kanagledi pirka i nomana pond pangwa.
9 Ene pre na kamange ere teinga i yegl, ene Filipai yomba kanwakai yeingwa mina pirpogl singwa ya nomane wakai ene mina yake wu pond kaima enambuka. 10 Yegl ertre, ana mambuno wakai panambara i keunde ene pinde inaglkwa, ana mambuno kinde erekre wakai mogl eimbi, Yesus Krais ikine unambuka enge ana ene du-wakai meglmbi ana aglauno ta paikrambuka. 11 Ana giglendi meglmara i Yesus Krais eran mambunomo du-yene kaneta ene nomano mina pai kau sinambuka, yegl eran ene mambunono wakai erikwa i yomba kandre ana God dembiye si tendre ana kangiye di akepledi mitna endinaglkwa.
Pol kane simara i mina kamambuno wakai i diwai dingwa
12 Angrima wagle, na eglya sraglmere moglka i ene erme ditenaglka. Taragl na mina plau dungwa i kamambuno wakai i siget-dikrukwa. Tamanga. Mambuno i kamambuno wakai akeple dungo ana kaima giglendi pangwa. 13 Ana Rom yagl kande Sisa yungumo mina na kane paimogl kongun erika. Ye kimbirmo nem ya yombama prapra meglkwa i na Yesus Krais kongunmo yomba moglkwa pirkan erikwa. 14 Sraglpre, pirngi dingwa yomba merkinde siti yawagle meglkwa i na kane paimoglka i kandre, ana nomano suna sigigle dindre Yaglkande Yesus mina pirngi dingwa. Yeglpre ye kundugl goglkre engre gidi mogl, ana God kamo yombuglo ere yomba diteingwa.
15 I kaima. Yomba tau ye kangino ake mitna ende ana na kangina ake atne endinamnedi pre Krais kamo dipene endingwa. Ba yomba tau nomano wakai pangwa pre Krais kamambuno wakai dipene ende yomba teingwa. 16 Ana gunyei kamo dingwa ipre na kanwakai yei nariko ye pirkan erikwa na kamambuno wakai i di akegigle dinaglka pre God kongun i ya yumbun i na narkwa. 17 Yombamo tau nomano wakai paikruko, ye yene kangino ake mitna endinamnedi pre Krais kamo wakai dipene ende waningwa, ana ye na kane paimoglmara igle yumbun mere pandigl tembe ende naramnedi pre yegl erikwa. 18 Ye yegl erikwa i nomano wakai mina erikwa mo kinde mina erikwa i na ta pirkrika, ba kongun pond ta pangwa i yomba Krais kamo dipene endingwa. Ipre na gun pond kaima yeinga.
I aimande gun yei panaglka, 19 sraglpre, na pirkan erika ene kamange erikwa i mina Yesus Krais Spiritmo i na akeple dinan ana na kane painga i kondo yoko wanmoraglka. 20 Na nomana mina kaima ta pirka i yegl, na kongun ere aglau ertre ana angai gora kiurika. Tamanga. Na erme ya engenge nomana sigigle dindre ana Krais kangiye ake mitna endinaglka. Taragl kanekane ta nangina mina eraglkwa i na goraglka mo kor-moraglka i Yesus kangiye kande inambuka. 21 Na nomana yegl pirka na kor-moglmbo ana Krais bogl moraglka, te na goglmbo ana na taragl wakai plau dinambuka. 22 I konbauna suwo yongwa. Na kor-mogl paimbo, ana yomba merkinde akeple dinaglka ipre sragl konbauna sika sinagle? Na pirpogl sikrika. 23 Kamo ipre na nomana suwo giglendi pangwa. Te na wakai kaima pirka i yegl na ende eimbo Krais bogl kor-morambuglka, i wakai kaima pangwa. 24 Ba na makan mina kor mogl paimbo ana ene akeple dinaglka i kuno pangwa. 25 I na nomana gigle dungwa i na yegl pirka, God eran na kor-moglmbo ene bogl akiye moun, kongun tau ama ere ene akeple dimbo ana pirngi dingwa yake wu kande enan ana gun yenaglkwa. 26 Yegl erimbi na aglke ene meglmara wu plau dimbo, ana ene gun pond yei nartre Yesus Krais kangiye akepledi mitna endinaglkwa.
Filipai yomba pirngi dindre te yumbun ingwa
27 Taragl pond ta pangwa i yegl, ene konbauna pamere wandre Krais kamo mambuno wakai pamere duglo bolo. Yegl eraglkwa i na wu ene kanaglka mo ene kanno keme piraglka ba na pirkan erika i ene nomano suwara yei giglendi andigl mogl wu suwara pi kongun eriko, ana yomba kamambuno wakai pirngi dingwa. 28 Ana yomba ta ene kongun erikwa i siget-dinamunedi erimbi ene kundutno goglkriyo, ene engenge giglendi meglkwa ipre ye yegl pirkan eraglkwa, God eran ye wau beglmbi ana God ene ere-inan ye yombuglo erambuka pamedi kanaglkwa. 29 God eremogl ene wakai ere tongwa i Yesus keunde ta pirngi dikraglkwa. Tamanga. God ama kan winge eran Yesus kangiye mina ene giu inaglkwa. 30 Na okuna kunda i mina kunda eriko ene kanigura, erme ombugl na kunda eremoglko ene pirkwa. Ene ombugl na bogl tapsi kundamo suwara i keunde erikwa.

- Filipai
- <
- 1
- >

© 2008 BSPNG